C 117/22
RO
Jurnalul Oficial al Uniunii Europene
11.3.2022
Marți, 14 septembrie 2021
14. subliniază că dialogul cu cetățenii reprezintă un element fundamental în crearea unei proximități și a unor punți de legătură între RUP și instituțiile europene; în acest context, invită Comisia să intensifice acest dialog, în special în RUP;
15.
invită Comisia să elaboreze împreună o nouă strategie pentru RUP și împreună cu acestea, care să răspundă realităților și nevoilor locale și care să reflecte recomandările Parlamentului European, bazată pe respectarea caracteristicilor specifice, pe consolidarea realizărilor și pe optimizarea mecanismelor existente, pe inovare și valorizarea RUP ca „teritorii de soluții”;
16. recomandă elaborarea unui veritabil plan de acțiune pentru acest nou parteneriat strategic, care să implice principalele părți interesate, inclusiv autoritățile naționale, regionale și locale, actorii economici și sociali, societatea civilă, mediul academic și organizațiile neguvernamentale;
17. solicită punerea în aplicare cât mai curând posibil a noii strategii și a planului său de acțiune, pentru a contribui la redresarea economică și socială a RUP;
TITLUL 2: Investiții în locuri de muncă decente, consolidarea solidarității și acțiuni prioritare pentru tineret
18. este conștient de faptul că RUP oferă Uniunii oportunități de a concepe proiecte-pilot pentru a face față provocărilor socioeconomice și climatice, dar că această dinamică necesită o accelerare a recuperării întârzierilor legate de handicapurile structurale, precum și consolidarea și consacrarea instrumentelor de compensare a handicapurilor structurale legate de îndepărtare și insularitate, care sunt esențiale pentru integrarea deplină și echitabilă a RUP în spațiul european;
A.
Întărirea solidarității
19.
invită Comisia, statele membre și RUP să facă din combaterea sărăciei, a șomajului și a excluziunii sociale, inclusiv a persoanelor cu dizabilități, prioritățile solidarității europene, investind, în același timp, în educație și formare, precum și proiecte viitoare axate pe inovare, în special inovare socială, reconversie și diversificare;
20. consideră că politica de coeziune ar trebui să le pună mai mult în valoare pe femeile care trăiesc în RUP și ar trebui să promoveze egalitatea de gen și punerea în aplicare efectivă a strategiei Uniunii privind egalitatea de gen în RUP;
21. subliniază rolul important pe care îl joacă economia socială și solidară în RUP, partener al autorităților locale și regionale în combaterea constrângerilor legate de RUP, a sărăciei și a excluziunii sociale, precum și în crearea de locuri de muncă și în dezvoltarea de inițiative în aceste regiuni, în conformitate cu diferitele strategii europene; susține recunoașterea acestei realități la nivel european și accesul direct al acestui sector non-profit la subvenții europene;
B.
Protejarea sănătății
22. subliniază că particularitățile RUP le fac mai vulnerabile la evenimente globale, cum ar fi pandemia de COVID-19; solicită, prin urmare, să se tragă cele mai bune învățăminte din această criză și să se țină seama de situația specială a RUP în fața unor evenimente viitoare de această natură;
23.
propune crearea unui centru de cercetare dedicat bolilor infecțioase tropicale și anumitor patologii răspândite în mod special în RUP, cum ar fi diabetul, obezitatea și anumite tipuri de cancer, precum și alocarea fondurilor necesare pentru a compensa întârzierile serviciilor medicale din RUP;
24.
sugerează lansarea unui proiect-pilot, după modelul acțiunii pregătitoare BEST, pentru a sprijini activitatea privind plantele medicinale din RUP;